Csomád község Önkormányzata

Képviselő-testületének

…/2016.(…) Önkormányzati rendelete

a köztemetőről és a temetkezés rendjéről

Csomád község Önkormányzata Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdésében és 42. §-ában kapott felhatalmazás és a Magyarország helyi önkormányzatairól szóló 2011. évi CLXXXIX. törvény 13.§ (1) 2. pontjában meghatározott feladatkörében eljárva a következőket rendeli el:

## 1. Általános rendelkezések

**1.§**

(1) Ezen rendelet hatálya a Csomád község közigazgatási területén fekvő temetőre, az ott végzett temetkezési és temető-fenntartási tevékenységre terjed ki.

A temető pontos címe: 2161 Csomád, Kossuth Lajos út, hrsz: 1215/2.

(2) E rendeletet kell alkalmazni a köztemető tulajdonosának, továbbá ezek fenntartását, üzemeltetését ellátó személynek (szerveknek), valamint a temetkezési szolgáltatási tevékenységet végző természetes és jogi személyeknek (továbbiakban: temetkezési szolgáltatók), továbbá mindazoknak, akiknek a rendelet hatálya alá tartozó tevékenységek ellátása során, azzal összefüggésben jogai keletkeznek, és reá kötelezettségek hárulnak.

(3) A tisztességes és méltó temetés, valamint a halottak nyughelye előtti tiszteletadás joga mindenkit megillet az elhunyt személyére, vallási, lelkiismereti meggyőződésére, valamely faji csoporthoz tartozására, nemzeti – nemzetiségi hovatartozására, a halál okára vagy bármely más megkülönböztetésére tekintet nélkül.

(4) Az eltemetést az elhunyt életében tett rendelkezései figyelembevételével kell lebonyolítani

(5) A köztemető fenntartási feladatok ellátására kötelezett szerv köteles a község közigazgatási területén elhunytaknak az eltemetéséről - a külön rendeletben foglalt díjfizetés mellett - a község területén lévő köztemetőben gondoskodni, kivéve ha az arra jogosult hozzátartozók, más szervek, illetve személyek az eltemetés helyét más településen vagy nem e rendelet hatálya alá tartozó temetőben határozzák meg.

(6) A halál időpontjában Csomádon lakóhellyel vagy tartózkodási hellyel rendelkező elhunytak esetében abban az esetben is köteles a köztemető fenntartási feladatok ellátására kötelezett szerv köteles az eltemetést a (4) bekezdésben foglalt egyéb feltételek szerint lehetővé tenni, ha a halál nem Csomád közigazgatási területén következett be.

(7) Temető létesítéséről, bővítéséről, temető vagy temetőrész lezárásáról, megszüntetéséről, kiürítéséről Csomád község Önkormányzata a temető tulajdonosával, a Csomádi Evangélikus Egyházközséggel együttesen gondoskodik.

**2.§**

1. Temetni, vagy exhumált halottak maradványait elhelyezni csak le nem zárt temetőben, le nem zárt temetőrészben lehet.
2. Elhamvasztott személy hamvait tartalmazó urna bármely ingatlanon elhelyezhető vagy eltemethető, ahol a tulajdonos (kezelő), továbbá az ingatlan jogszerű használója ehhez hozzájárult és a kegyeleti igények biztosíthatók.
3. A hamvakat temetőn kívüli ingatlanon a tulajdonos (kezelő) előzetes hozzájárulása után lehet szétszórni.

## 2. A temető használatának tárgyi és infrastrukturális feltételei

**3.§**

1. A temetőnek és létesítményeinek alkalmasnak kell lennie az elhaltak felravatalozására, gyász-szertartásuk lebonyolítására és eltemetésükre, valamint meg kel felelnie az elhaltak iránti kegyeleti igényeknek is.
2. Az (1) bekezdésben foglaltak maradéktalan megvalósítása érdekében az önkormányzatnak és a temető tulajdonosának a temető rendeltetésszerű használatához biztosítani kell:
3. A temető és a sírhelytáblák megközelítéséhez szükséges utat,
4. a ravatalozóhoz, valamint a sírok megközelítéséhez szükséges útvonalakat,
5. a temető bekerítését
6. a temetőben keletkezett hulladék gyűjtését, elhelyezését és kezelését,
7. vízvételt (kút, közkifolyó) – a csurgalékvíz megfelelő elvezetésével,
8. az elhunyt ravatalozásra való előkészítésére, a kegyelet lerovására, az elhunyt búcsúztatására alkalmas ravatalozót. A ravatalozó külső ravatalozásra is alkalmas és akadálymentesen megközelíthető legyen.
9. a temetőben, illetve a ravatalozóban kiszállított holttest hűtését,
10. a temetőbejárat, fogadótér, a ravatalozóhoz vezető út, a ravatalozó környezetének parkszerű kialakítását, gondozását.

## 3. A temető használatának és igénybevételének szabályai:

**4.§**

1. A temető az év minden napján 7.00 órától 19.00 óráig tart nyitva.
2. 10 éven aluli gyermek felügyelet (kísérő) nélkül a temetőben nem tartózkodhat.
3. A temetőben mindenki a hely funkciójának, csendjének és a kegyeletnek megfelelő magaviseletet köteles tanúsítani. Tilos a temetőben minden olyan magatartás vagy tevékenység, amely a látogatók körében megbotránkoztatást kelt vagy kelthet, illetve kegyeletsértő.
4. A temetőkbe állatot bevinni, beengedni – a vak vezető kutya kivételével – tilos.
5. A sírokra ültetett növényeket és a temetőbe bevitt virágokat kivinni nem szabad. Az elszáradt koszorút és virágot, illetve szemetet csak az elhelyezet hulladékgyűjtőbe szabad tenni. Az elszáradt koszorúk is csak itt bonthatók szét.
6. A temető területén a talajt és a gyepet – a sírok kivételével – engedély nélkül felásni, bárhová elvinni tilos.
7. A temető területén csak a sírok és sírboltok díszítésére szolgáló tárgyakat (koszorú, virág, mécses stb.) szabad elhelyezni. Az elhelyezett tárgyak, ültetett növények a sírhely méreteit nem haladhatják meg.
8. Engedély nélkül elhelyezett, temető rendjét zavaró tárgyakat a temető fenntartója jogosult eltávolítani.
9. A temetőkben a gyertya, mécses gyújtása során ügyelni kell arra, hogy tűzveszély ne keletkezzen.
10. A temetőbe – halottaskocsi és a mozgáskorlátozott személyt szállító jármű kivételével – járművel behajtani tilos. Indokolt esetben (síremlék-készítés stb.) a temető üzemeltetője ettől eltérően is rendelkezhet. A temetőben tilos kerékpározni.

**5.§**

1. A temetésre kötelezett halottvizsgálati bizonyítvánnyal, illetve halotti anyakönyvi kivonat bemutatásával kérheti az igénybevételt. Rendelkezési jogosítvány birtokában az üzemeltető (nyilvántartást vezető) szervnél jelentheti be a köztemető igénybevételét. Ha fentiekkel nem rendelkezik, előbb azokat be kell szerezni.
2. Ha temetésre kötelezett személy nincs (ismeretlen helyen tartózkodik, vagy kötelezettségét nem teljesíti), - amennyiben Csomád község közigazgatási területén halt meg – temetéséről az önkormányzat gondoskodik. Köztemetés esetén a köztemetésre vonatkozó szabályok szerint kell az elhunyt eltemetéséről gondoskodni.
3. Csomád község területén a köztemetőben szabad ravatalozni. A ravatalozó épület alkalmas az elhunyt felravatalozására. Temetőn kívüli ravatalozásra engedélyt a területileg illetékes Kormányhivatal Népegészségügyi Osztálya (továbbiakban ÁNTSZ) adhat.
4. Fertőző betegségben elhunytak koporsóit a ravatalozóban felnyitni nem szabad. az ilyen halottak ravatalozása tekintetében az ÁNTSZ utasításai a mérvadóak.
5. A temető tulajdonosa köteles a ravatalozó, valamint a hűtőberendezés üzemképes állapotáról gondoskodni.

**4. A temetési hely gazdálkodási szabályai**

**6.§**

1. Köztemető területét sírhelytáblákra (parcellákra), a sírhelytáblákat sorokra, a sorokat pedig sírhelyekre kell felosztani. A parcellákat betűjellel (A,B,C stb.), a sorokat római számmal, a sírhelyeket pedig arab számmal kell jelölni.
2. A parcellákba és a sírhelysorokba a temetés általában az elhalálozás idejének megfelelő sorrendben történik. A sírokat egymástól 60 cm távolságra kell elhelyezni. A sorok között legalább 1,0 m távolságot kell biztosítani. A sírokat egymást mellett úgy kell elhelyezni, hogy azok egyenes vonalat mutassanak. A sírhelytáblák között legalább négy méter széles utat kell biztosítani.
3. Halottat csak koporsóban, a temetőkről és a temetkezés rendjéről szóló 1999. XLIII. törvény végrehajtásáról szóló 145/1999. (X.1.) Korm. rendeletben foglaltakon túl az alábbi temetési formák szerint lehet eltemetni:
4. gyermek sírhelybe,
5. díszsírhelybe.
6. Hamvasztásos temetés esetén a temetőkről és a temetkezés rendjéről szóló 1999. XLIII. törvény végrehajtásáról szóló 145/1999. (X.1.) Korm. rendeletben foglaltakon túl az urnába elhelyezett hamvak temetési helye lehet:
7. sírbolt,
8. egyes, kettős és gyermek sírhely,
9. a 2. § (2) bek. szerinti feltételek esetén bármely ingatlanon történhet,
10. hamvak a temető arra kijelölt részén szétszórhatók,
11. a 2. § (3) bek. esetén a hamvak temetőn kívüli ingatlanon is szétszórhatók.

**5. Sírhely méret, sírjel alkalmazása, kegyeleti tárgyak, növényzet elhelyezése,**

**sírgondozás szabályai**

**7.§**

1. A felnőtt sírhelynek 210 cm hosszúnak és 90 cm szélesnek kell lennie. A kettős sírhely 210 x 190 cm nagyságú. A sírgödör mélysége 200 cm. Koporsós rátemetés esetén úgy kell mélyíteni, hogy a felülre kerülő koporsó aljzata legalább 160 cm mélységre kerüljön. A gyermeksír (10 éven aluli gyermek részére) 1,4 m hosszú, 0,6 m széles és 2,0 m mély.
2. Az egyes sírhelyen rendszerint csak egy koporsó, gyermeksírba pedig csak 10 éven aluli gyermek koporsója temethető.
3. A kettős (iker) sír kettő nagy koporsó elhelyezésére szolgál. A kettős sírhely egy-egy részére ugyanolyan feltételekkel történhet a rátemetés, mint az egyes nagysírba. A kettős sírhely hosszúsága 210 cm, szélessége 190 cm, mélysége 200 cm.
4. Sírbolt (kripta) legalább kettő koporsó elhelyezését biztosító al- és felépítményből álló temetési hely, melynek belső hossza 220-250 cm, szélessége két holtestre számítva 150 cm. Négy koporsó esetén a szélesség 300 cm. A sírbolt mélysége a terepszinttől általában 190 cm.
5. A sírbolt (kripta) építéséhez a temető tulajdonosának az előzetes hozzájárulása szükséges. A sírbolt (kripta) birtokosa az, aki a használati díjat megfizette és birtokosi minőségét a sírboltkönyvbe bejegyeztette.
6. A sírboltba történő temetésre a sírbolt tulajdonosának a sírboltkönyvbe bejegyzett rendelkezései az irányadók. Amennyiben erre vonatkozóan nem intézkedett, akkor a birtokos házastársát, egyenes ágbeli (fel- és lemenő) rokonait, továbbá utóbbiak házastársait lehet eltemetni.
7. Sírhelyeken a sírdomb felhantolása nem kötelező, de a sírokat, fenntartott sírhelyeket gondozni kell. Felhantolás esetén a sírdomb magassága maximum 50 cm lehet.

**8.§**

1. A sírjel (síremlék) a baleseti veszély elkerülése végett legfeljebb 1,5 m magas lehet. Indokolt esetben ettől eltérő méret is engedélyezhető. A sírokon a síremléket szilárd alapra kell felállítani.
2. A síremlék (sírjel) felállítása, felújítása, átépítése és elbontása csak a temető tulajdonosának az előzetes hozzájárulásával történhet.
3. A síremlék nem foglalhat el a szabályzatban meghatározott temetési helynél nagyobb területet. A sírhelyek fölé emelet síremlék, valamint a fejfák karbantartásáról, helyreállításáról a létesítő, vagy az örökös saját költségén köteles gondoskodni.
4. A sírjel vagy a sírbolt helyreállítására, felújítására a temető tulajdonosa (kezelője) a temetési hely felett rendelkezni jogosultat felhívhatja, illetőleg az állékonyságot, az életet és a biztonságos használatot veszélyeztető állapot fennállása esetén köteles felhívni. A felhívás a temetési hely megjelölésével a hirdetőtáblán 90 napon át kerül kifüggesztésre.

**9.§**

1. Temetési hely birtokosa által végezhető (végeztethető) munkák:
2. külön engedély nélkül:

* egynyári vagy évelő lágyszárú virág ültetése, ápolása,
* cserepes, vágott művirág és koszorú elhelyezése,

1. a temető fenntartójának előzetes engedélyével:

* fás szárú növény ültetése,
* síremlék állítása, sírkeret, fedett sírkeret (álsírbolt) készítés, valamint azok maradandó díszítése, szobor, felirat elhelyezése, megváltoztatása,

1. építésügyi hatóság engedélye szükséges:

* sírbolt (kripta) építéséhez,
* az urnafülke (kolumbárium) és az urnasírbolt építéséhez.

1. A temetőben végzendő minden munkát – kivéve a hozzátartozók részéről történő sírgondozást, a temetési hely növénnyel való beültetését és díszítését – a temető üzemeltetőjének be kell jelenteni. Fák ültetésére az (1) bek. b.) pontjában meghatározottak az irányadók. A sírokra olyan növényzet ültethető, amely terjedelménél fogva a sírok közötti közlekedést nem gátolja. A sír területén kívül egyéb helyet elfoglalni nem szabad.
2. Temetőben munka úgy végezhető, hogy az ne sértse a hozzátartozók és a látogatók kegyeleti érzéseit, ne akadályozza az elhunyt elbúcsúztatását. A munkavégzés során a szomszédos temetési hely nem sérülhet. A temetési helyek látogatását a munka végzése során akadályozni nem lehet.
3. Búcsúztatás alatt a munkavégzéssel keletkezett hang vagy egyéb hatás nem zavarhatja a szertartást.

**6. Kegyeleti közszolgáltatások feltételei, temetési hely megváltási díja,**

**temető-fenntartási hozzájárulás díja, illetve**

**a létesítmények vállalkozók részéről történő igénybevételének díja**

**10.§**

1. A temető fenntartása és üzemeltetésére az önkormányzat és a temető tulajdonosa kegyeleti közszolgáltatási szerződést köthet azzal a gazdálkodó szervezettel, amely a jogszabályban előírt feltételeknek megfelel. A szerződés érvényességi ideje 5 évnél rövidebb és 15 évnél hosszabb nem lehet, de újbóli megkötése nem zárható ki.
2. Az üzemeltető feladatai:
3. a temetői szolgáltatás rendjének biztosítása,
4. egyéb vállalkozási tevékenységi rend kialakítása,
5. temetések összehangolása,
6. eltemetés (urnaelhelyezés) feltételeinek a biztosítása
7. őrzi a nyilvántartó könyveket (nyilvántartó könyv, sírboltkönyv)
8. kijelöli a temetési helyet,
9. megállapítja és biztosítja a temetőlátogatás feltételeit, a nyitvatartási időt,
10. összegyűjti a hulladékot,
11. gondoskodik a temető és létesítményeinek tisztántartásáról, utak karbantartásáról, síkosság mentesítéséről, valamint a hóeltakarításról,
12. gondoskodik a temető rendjének betartásáról és betartásáról.
13. biztosítja a ravatalozó és a technikai berendezések, egyéb infrastrukturális létesítmények működőképességét.
14. Az üzemeltetési feladatok közül a h), i) és k) pontokban rögzített feladatokat az önkormányzat közvetlenül látja el. Az önkormányzat és a tulajdonos közötti feladatmegosztást a jelen rendelet 1. sz. függelékét képező megállapodás tartalmazza.

**11.§**

1. A temetési hely feletti rendelkezési jog időtartama (használati idő):
2. egyes sírhely esetén 25 év, illetve az utolsó koporsós rátemetés napjától számított 25 év,
3. kettő sírhely esetén az utolsó koporsós betemetés napjától számított 25 év,
4. sírbolt esetén 60 év vagy 100 év,
5. urnafülke és urnasírhely esetén 10 év,
6. urnasírbolt esetén 20-60 év.
7. A temetési hely feletti rendelkezési jog meghosszabbítható (újraváltható). A meghosszabbítás legrövidebb időtartamára az (1) bekezdésben foglaltak az irányadók.
8. Megszűnik a rendelkezési jog gyakorlása, ha a használati idő meghosszabbítás hiányában lejár, illetve a temetési hely megszűnik.
9. A kettős sírhely használati ideje a második temetés napjától számított 25 év, de a második temetéskor mindkét sírhely díját ki kell egészíteni a második sírhely lejáratának időpontjáig. Ha a kettős sírhely megváltásától számított 25 éven belül nem történik meg a második temetés, a kettős sírhely további használati jogát – az első 25 év leteltétől számítva – csak újra megváltással lehet fenntartani.

**12. §**

A temetési hely megváltásáért, újraváltásáért, a temetőben vállalkozásszerűen végzett munkáért, közszolgálati létesítmények igénybevételéért díjat kell fizetni. A díjakat jelen szabályzat 1. számú melléklete tartalmazza.

**7. A temetési szolgáltatás, illetőleg a temetőben végzett**

**egyéb vállalkozási tevékenységek ellátásának rendje**

**13. §**

1. Teljes körű temetkezési szolgáltatás a temetésfelvétel, a halottszállítás, az elhunyt temetésre való előkészítése és a temetéshez szükséges kellékekkel történő ellátása, a ravatalozás, a búcsúztatás, a hamvasztás, az urnaelhelyezés, az urnakiadás, a hamvak szórása, a sírnyitás, az exhumálás és az újratemetés.
2. Az egyes temetési szolgáltatások külön-külön is végezhetők.
3. Temetkezési szolgáltatási tevékenység csak a jogszabályokban műszaki, közegészségügyi és alapvető kegyeleti, illetve személyi feltételek szerint gyakorolható.
4. A szolgáltatásban közreműködők a munka során kötelesek méltó magatartást tanúsítani, a kegyeleti igényeknek megfelelő öltözetben munkát végezni.

**14. §**

A temetkezési szolgáltató a tevékenység ellátása során köteles az eltemettetőnek a temetési szertartásra vonatkozó rendelkezését – az egyházi temetés esetén az egyházi szertartás rendjének megfelelően – tiszteletben tartani.

**15.§**

1. Azon személyek, akiknek hozzátartozója – bármilyen rokoni fokon, vagy szerződésese viszonyból adódó kötelezettség alapján – nyugszik a temetőben, az általuk gondozott sír és annak 0,60 m széles környékét kötelesek tisztán tartani.
2. A temető kezelője jogosult az elhanyagolt, gondozatlan sírok birtokosát felszólítani a temető rendjét sértő állapot megszüntetésére. Ismételt, eredménytelen felhívás esetén 30 nap elteltével a kötelezettel szemben szabálysértési eljárást kezdeményezhet.

## 8. Záró rendelkezések

**16. §**

1. E rendeletet, a sírhelyek árait a temető hirdetőtábláján ki kell függeszteni.

(2) E rendelet kihirdetése napján lép hatályba, kihirdetéséről a Szervezeti és Működési Szabályzatban meghatározott módon a jegyző gondoskodik.

(3) E rendelet a belső piaci szolgáltatásokról szóló, az Európai Parlament és a Tanács 2006/123/EK irányelvnek való megfelelést szolgálja.

Csomád, 2016. november 21.

Klement János Dr. Finta Béla

polgármester jegyző

1. **sz. melléklet az …/2016.(...) Önkormányzati rendelethez**

1./ A temetési hely megváltási díjai:

a./ egyes sírhely 10.000,-Ft

b./ kettős sírhely (ikersír) 20.000,-Ft

c./ sírbolt (kripta)

* 2 koporsó esetén 20.000,-Ft
* 4 koporsó esetén 40.000,-Ft

d./ urnasírhely (kolumbárium) 2.000,-Ft

e./ mélyített

* egyes sírhely 10.000,-Ft
* kettős sírhely (ikersír) 20.000,-Ft

2./ A különböző sírhelyek és sírboltok megváltásáért az 1.) pontban megállapított díjat kell fizetni a temető fenntartója részére, aminek mértékét a Képviselő-testület évenként rendeletben állapítja meg.

3./ A temetési hely, illetve sírhely újraváltási díjai:

a./ egyes sírhely 10.000,-Ft

b./ kettős sírhely (ikersír) 20.000,-Ft

c./ sírbolt (kripta)

* 2 koporsó esetén 20.000,-Ft
* 4 koporsó esetén 40.000,-Ft

d./ urnasírhely (kolumbárium) 2.000,-Ft

e./ mélyített

* egyes sírhely 10.000,-Ft
* kettős sírhely (ikersír) 20.000,-Ft